OBH 2787/1999.
Az állampolgári jogok országgyűlési biztosa általános helyettesének jelentése
Előadó: Kanyó Sándor

Az Alkotmány 2. § (1) bekezdésében deklarált jogállamiság elvével összefüggésben nem okoz visszásságot, ha a polgármester nem vizsgálja a korábbival azonos tartalmú ismételt panaszt, és nem válaszol arra.

Panaszos sérelmezte, hogy Siófok város polgármestere nem válaszolt az 19998. szeptember 11-én benyújtott levelére, melyben az ingatlanuk 1980-ban történt kisajátítását sérelmezi és annak felülvizsgálatát kéri.

A rendelkezésre álló iratokból megállapítható, hogy a panaszosnak az 1980-ban történt kisajátítás felülvizsgálatára irányuló kérelmét, mint a kisajátítás elleni panaszt, Siófok város polgármestere és főépítésze megvizsgálta. A polgármester 1997. december 17-i, 508-2/1997. sz. levelében a vizsgálat eredményéről értesítette a panaszost, megállapítva, hogy nincs arra lehetőség, hogy a kisajátított ingatlan egy részét visszakapja vagy visszavásárolja.

Hasonlóan nyilatkozott panaszos beadványára a városi főépítész is az 1998. május 13-i és 1998. június 15-i levelében, közölve, hogy a jogerősen régen lezárt kisajátítási eljárást nem lehet felújítani.

A panaszok intézésére az 1977. évi I. törvény rendelkezései az irányadóak. Ezen törvény 9. § (2), illetve 21. § (1) bekezdésében foglaltak szerint panasz vizsgálata mellőzhető, ha az ismételt és a korábbival azonos tartalmú, illetve ha a panasztevő a sérelmezett tevékenységről való tudomásszerzéstől számított hat hónap után terjesztette elő panaszát.

Megállapítható ezért, hogy a polgármester nem okozott a jogállamiság elvével összefüggésben visszásságot az ismételt panasz vizsgálatának és megválaszolásának mellőzésével, ezért az ügyben ajánlással nem élek.

Budapest, 1999. október 4.

Dr. Polt Péter